12. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΑΜΥΝΗΣ Αριθ. Φ. 300 /19/244235 της 28 Φεβρ./24 Μαρτ. 1980 (ΦΕΚ Β΄  298) Περί εκπαιδεύσεως των Υποψηφίων Εφέδρων Αξιωματικών Γυναικών του Στρατού Ξηράς. Έχοντες υπ’ όψει: α)Τας διατάξεις των άρθρ. 10 και 13 του Α.Ν. 833/1937 «περί Στελέχους Εφέδρων Αξιωματικών του κατά γην Στρατού». β)Τας διατάξεις των άρθρ. 7 και 9 του Νόμ. 705/1977 «περί Στρατεύσεως Ελληνίδων». γ)Την από 25.2.80 πρότασιν του Αρχηγού του Γενικού Επιτελείου Στρατού και την σύμφωνον γνώμην του Αρχηγού Γενικού Επιτελείου Εθνικής Αμύνης, αποφασίζομεν: 1.Συγκροτούμεν παρά τω Κέντρω Εκπαιδεύσεως Γυναικών Ουλαμόν Υποψηφίων Εφέδρων Αξιωματικών Γυναικών. 2.Καθορίζομεν την διάρκειαν εκπαιδεύσεως εις τον ως άνω Ουλαμόν μέχρι 2 μηνών. 3.Εις τον ανωτέρω Ουλαμόν εισάγονται άνευ εξετάσεων και εκπαιδεύονται Ελληνίδες Πρότακτοι ή Εθελόντριαι, αι οποίαι συγκεντρούν τα κάτωθι προσόντα: α)Άπαντα τα απαιτούμενα δι’ Αξιωματικόν ηθικά και λοιπά προσόντα. β)Πτυχιούχοι ή τελειόφοιτοι φοιτήτριαι των Ανωτάτων Εκπαιδευτικών Ιδρυμάτων της Χώρας ή ισοτίμων τοιούτων της Αλλοδαπής. γ)Ευδόκιμον υπηρεσίαν εις τον Στρατόν Ξηράς τουλάχιστον 8 μηνών. 4.Αι ευδοκίμως αποφοιτώσαι εκ του Ουλαμού ονομάζονται, άμα τη εξόδω των, Δόκιμοι Έφεδροι Αξιωματικοί και δύνανται να ονομάζωνται Έφεδροι Ανθλγοί μετά τρίμηνον τουλάχιστον υπηρεσίαν από της αποφοιτήσεώς των κατά τα οριζόμενα υπό των εκάστοτε ισχυουσών δια τους άρρενας σχετικών διατάξεων. 